05.03.2021

Kaitseliidu peastaap

väljaõppeosakond

****

Valikaine „Riigikaitse“ välilaagi teenusmudel Kaitseliidus

Tallinn 2021

Sisukord

[1. Sissejuhatus 3](#_Toc65227360)

[2. Valikaine „Riigikaitse“ ja selle välilaagri sisu 3](#_Toc65227361)

[3. Välilaagri korraldamise mudel Kaitseliidus 3](#_Toc65227362)

[3.1 Väljaõppe välilaagris 4](#_Toc65227363)

[3.1.1 Välilaagri aeg, sisu ja instruktorite vajadus 4](#_Toc65227364)

[3.2 Vajalikud ressursid välilaagris 5](#_Toc65227365)

[3.2.1 Personal välilaagris 5](#_Toc65227366)

[3.2.1.1 Valikaine „Riigikaitse“ aine õpetajad 6](#_Toc65227367)

[3.2.1.2 Malevate palgaline isikkoosseis 6](#_Toc65227368)

[3.2.1.3 Malevate vabatahtlikud instruktorid 6](#_Toc65227369)

[3.2.1.4 Ajateenijad välilaagris 6](#_Toc65227370)

[3.2.2 Eelarvelised vahendid 7](#_Toc65227371)

[3.2.3 Tagalatoetus välilaagris 7](#_Toc65227372)

[3.2.3.1 Taristu 7](#_Toc65227373)

[3.2.3.2 Majutus 7](#_Toc65227374)

[3.2.3.3 Transpordivahendid 7](#_Toc65227375)

[3.2.3.4 Toitlustamine 7](#_Toc65227376)

[3.2.3.5 Meditsiin 8](#_Toc65227377)

[3.2.3.6 Individuaal- ja allüksusevarustus (Lisa 5) 8](#_Toc65227378)

Lisa 1. Välilaagrite planeerimise ajajoon Kaitseliidus 2021 –2022

Lisa 2. Välilaagrite maksumusmudel (kulumudel) Kaitseliidus

Lisa 3. Välilaagrite korraldamisega seotud tegevused ja tähtajad Kaitseliidus

Lisa 4. Välilaagri ajakava näidis.

Lisa 5. Individuaal- ja allüksusevarustus välilaagris

Lisa 6. Kaitseliidus läbiviidavate välilaagrite kava 2022

# Sissejuhatus

Käesoleva dokumendi eesmärk on kirjeldada valikaine „Riigikaitse“ välilaagrite korraldamise teenusmudelit Kaitseliidus. Välilaagri teenusmudeli väljatöötamine on vajalik seoses Kaitseministeeriumi otsusega välilaagrite korraldamine üle anda Kaitseliidule.

Kaitseliidu peastaabi väljaõppeosakond on teenusmudeli koostamisel arvestanud olemasolevaid valikaine „Riigikaitse“ korralduslikke õigusakte, analüüsinud välilaagrite korraldamiseks vajaminevaid ressursse, käsitlenud erinevaid valikainega seotud osapooli (Kaitseministeerium (KM), Kaitseressursside Amet (KRA), koolid-õpetajad, Kaitsevägi, Kaitseliit ja MTÜ-d) ja nende vastutust ning varasemat välilaagrite korraldamise või toetamise kogemust Kaitseliidus. Välilaagrite kulud kajastuvad käesoleva dokumendi lisas 2 kirjeldatud maksumusmudelis (kulumudel).

Kaitseliidu kogemus välilaagrite korraldamisel on olnud kahesugune. Üldjuhul kaitseliitlastest „Riigikaitse“ aine õpetajad on küsinud oma kodumalevatelt abi välilaagri korraldamisel ja teine korralduslik vorm on, et malevad on ise võtnud vastutuse välilaagrite läbiviimiseks, sõlmides koolidega lepingud. Korralduslikult on Kaitseliidu jaoks viimane variant lihtsam, kuna järgitakse sõjaväelise juhtimise ja väljaõppe protseduure.

# Valikaine „Riigikaitse“ ja selle välilaagri sisu

Valikaine „Riigikaitse“ on 2011. aasta 6. jaanuaril kinnitatud Gümnaasiumi riikliku õppekava lisa 9 alusel läbiviidav valikaine. Aine eesmärk on panna alus Eesti riigikaitse põhimõtete mõistmisele, kujundada kodanikuteadlikkust ja valmisolekut vajaduse korral Eestit kaitsta. Õppes käsitletakse teatud teemasid süvitsi ja teatud teemasid ülevaatlikult, et vältida õppijate ülekoormatust. Valikaine maht on kaks kursust, s.o 70 tundi. Üks kursus (35 tundi) moodustab teoreetilise osa ning teine kursus (35 tundi) on praktiline väljaõpe välilaagris. Praktiliste harjutuste, sh välilaagri korraldamise eeldus on teoreetilise kursuse vastava osa läbimine.

Välilaagreid korraldatakse Kaitseministri 05.04.2019 käskkirja nr 104 alusel, mida on muudetud 03.09.2019 käskkirjaga nr 264 ja 09.01.2020 käskkirjaga nr 14. Kaitseväe juhataja iga-aastase aastakäsuga on määratud Kaitseväe ja Kaitseliidu roll riigikaitseõpetuse toetamisel. Eelnimetatud tegevustega on loodud valikaine „Riigikaitse“ jätkusuutlikuks arendamiseks vajalik õiguslik raamistik.

# Välilaagri korraldamise mudel Kaitseliidus

Maakaitseringkonnad ja malevad korraldavad „Riigikaitse“ välilaagreid vastavalt Kaitseliidu peastaabi väljaõppeosakonna koostatud iga-aastasele Kaitseliidu välilaagrite koondile – Kaitseliidus läbiviidavate välilaagrite kava 2022 (Lisa 6), võttes aluseks kaitseministri käskkirja[[1]](#footnote-2) ning välilaagrite läbiviijate esitatavad taotlused. Keskselt koordineerib Kaitseliidus välilaagrite korraldamist Kaitseliidu peastaabi väljaõppeosakond, kes selleks on koostanud tegevuste ja tähtaegade loetelu (Lisa 3). Samuti määrab iga maakaitseringkond ringkonnapõhise välilaagri kontaktisiku, kes koordineerib ringkonnas välilaagrite läbiviimist.

Aine õpetaja vastutab, et enne välilaagrit on õpilastel läbitud valikaine „Riigikaitse“ õppekavast tulenev eelnev õpe. Õpetajal on kohustus osaleda koolitajana välilaagris ja korraldada õppetöö ning tulemuste tagasisidestamine koolile ja KRA-le.

Kool (õpetaja) esitab kirjaliku taotluse välilaagri korraldamiseks maakaitseringkonda eelneva aasta 1. oktoobriks. Taotlusele peab maakaitseringkond vastama mitte hiljem kui eelneva aasta 15. oktoobriks (Lisa 3).

Välilaagrite korraldamine ja toetamine nähakse ette maakaitseringkonna ülema iga-aastases aastakäsus- ja plaanis. Maakaitseringkonnad edastavad välilaagrite plaanid Kaitseliidu peastaabi väljaõppeosakonda toimumise eelneva aasta 15. novembriks. Väljaõppeosakond esitab Kaitseliidus läbiviidavate välilaagrite kava (Lisa 6) KRA-le välilaagrite toimumisele eelneva aasta 30. novembriks.

## 3.1 Väljaõppe välilaagris

Sõjalise väljaõppe eeskirja (2019) mõistes on „Riigikaitse“ välilaager korralduslikult väljaõppeüritus, mida tuleb läbi viia nagu igat teist sõjaväelise väljaõppe üritust. „Riigikaitse“ välilaagri planeerimine ja aruandlus toimub väljaõppe infosüsteemis (VÕPIS3) ning selle eest vastutab korraldav Kaitseliidu struktuuriüksus. Samuti tuleb arvestada aruandluse koostamisel ning esitamisel Kaitseministri 09.01.2020 käskkirjast nr 14 ja käesoleva dokumendi lisast 3.

Välilaagri korraldamise aluseks on struktuuriüksuse ülema poolt kehtestatud laagri käsk[[2]](#footnote-3). Välilaager korraldatakse kolmel järjestikusel päeval, soovitavalt nädala sees, sest tegemist on kooli programmiga.

3.1.1 Välilaagri aeg, sisu ja instruktorite vajadus

Arvestades Kaitseliidu väljaõppe- ja muude ürituse kalenderplaani, on korraldatavate välilaagrite läbiviimise sobilikud perioodid juunis ja septembris (Lisa 1). Korralduslikult toimub iga-aastaselt igas maakaitseringkonnas 1 laager suvel ja 1 laager sügisel. Lõpliku otsuse, mitu laagrit korraldada, teeb maakaitseringkond vastavalt välilaagrite vajadusele ja taotlustele (Lisa 6).

Kaitseliidu korraldatava „Riigikaitse“ välilaagri mudeli koostamisel võeti aluseks, et tegevused välilaagris toimuvad ilma relvaõppe ja laskeharjutusteta eeldusega, et need on eelnevalt läbitud. Selle võrra vähendati välilaagri õppekavale vastavat mahtu 10 tunni võrra. Tundide arvestus toimub akadeemiliste tundidena (Lisa 4).

Välilaagri tegevuste aeg jaguneb õppetööks (Tabel 1) ja korralduslikele tegevustele (ettevalmistus, admin- ja hooldusega seotud aeg) kuluvaks ajaks.

Tabel 1. Välilaagri ettevalmistusega, admin- ja hooldusega seotud aeg

|  |  |  |  |
| --- | --- | --- | --- |
| Teema | Aeg | Personali vajadus | Töötunnid |
| Instruktorite õppetöö ettevalmistamise aeg (1 h õpetava inimtöötunni kohta 1 h ettevalmistusteks) | 79 | Vastavalt tabel 2 | 79 |
| Laagri püstitamine | 2 | 1 x 30 õpilasekohta | 2 |
| Administreerimine (laagrile eelnev aeg, laagris ja lõpetamine) | 3+25+3 | Laagritoimkond 3 inimest (ülem, väljaõpe, tagala) | 93 |
| Kollektiivvarustuse käitlemine (laost välja ja lattu tagasi) | 4+4 | Arvestus 4 inimest laadimas ja hooldamas korraldavast struktuuriüksusest | 32 |
| Tagasisidestamine | 1 | Laagri läbiviija | 1 |
| KOKKU |  |  | 205 |

Õppekavapõhiste teemade õpetamine ja instruktorite vajadus kajastub tabelis 2. Eelduseks instruktorite kaasamisel välilaagrisse on, et instruktor õpetab mitut teemat, mis jääb välilaagri korraldaja otsustada. Samuti õppetunni ettevalmistustele kuluv aeg on võrdne 1 õppetunni kohta 1 õppetund ettevalmistust ühe instruktori kohta.

Tabel 2. Õppekavapõhine välilaagri ajaarvestus ja instruktorite vajadus

|  |  |  |  |
| --- | --- | --- | --- |
| Teema | Aeg | Instruktorite vajadus | Töötunnid |
| Riviõpe | 2 | 1 x 30 õpilast | 2 |
| Isiklik ja rühmavarustus | 2 | 1 x 10 õpilast | 6 |
| Rännak üksuse koosseisus ja üksikvõitleja liikumine maastikul | 3 | 1 x 10 õpilast | 9 |
| Orienteerumine maastikul | 3 | 1 x 30 õpilast | 3 |
| Varjumine ja varjatud liikumine maastikul | 3 | 1 x 10 õpilast | 9 |
| Esmaabi välitingimustes | 6 | 2 x 10 õpilast | 36 |
| Kodanikukaitse | 2 | 1 x 30 õpilast | 2 |
| Välilaagri püstitamine ja eluolu välitingimustes. Keskkonnakaitse | 2 | 1 x 10 õpilast | 6 |
| Toitlustamine ja hügieen välitingimustes | 2 | 1 x 10 õpilast | 6 |
| KOKKU | 25 |  | 79 |

## 3.2 Vajalikud ressursid välilaagris

### 3.2.1 Personal välilaagris

Välilaagris rakendatakse õppetöö läbiviimiseks instruktori ettevalmistusega isikkoosseisu, kelleks on Kaitseliidu palgalised (lepingulised ja tegevväelased) ja vabatahtlikud instruktorid, riigikaitse aine õpetajad ja ajateenijad. Ajateenijaid ja instruktori ettevalmistuseta Kaitseliidu vabatahtlikke võib rakendada välilaagris allüksuste juhtimisel, abikoolitajate või kontrollijatena ning toetavates ülesannetes vastavalt nende erialale[[3]](#footnote-4).

Tegevväelaste või lepinguliste instruktorite tasustamine toimub vastavalt kehtivale korrale[[4]](#footnote-5). Vabatahtlike instruktorite ja teiste vajamineva isikute kaasamine toimub sõlmitud lepingute alusel, kui seda ei kata korraldava struktuuriüksuse personal (meedik, allüksusevarustuse käitlejad, välilaagri tagalategevuse korraldajad, autojuhid). Lepingud sõlmib välilaagrit korraldav malevapealik, kooskõlastades selle sõltuvalt valdkonnast, kas G1, G4 või G7.

Täiendõpe välilaagrite instruktoritele toimub üldjuhul iga-aastaselt Kaitseliidu koolis kahe päevase seminarina, mille eesmärk on ühtlustada „Riigikaitse“ välilaagrite korraldamise nõudeid ja põhimõtteid Kaitseliidus. Seminari korraldamise eest vastutab Kaitseliidu peastaabi väljaõppeosakond. Seminari korraldamine kajastub Kaitseliidu aastaplaanis.

#### 3.2.1.1 Valikaine „Riigikaitse“ aine õpetajad

Valikainet „Riigikaitse" ainet õpetab koolis õpetaja, kellel on õppeasutusega lepinguline suhe ainekava eesmärkide täitmiseks. Koolide „Riigikaitse" aine õpetajad peavad osalema Kaitseliidu korraldatavates välilaagrites koolitajatena. Nende ülesanne välilaagrites on oma õppeaine õpetamine, jagudesse ja rühmadesse jaotatud õpilaste tegevuste jälgimine (10 õpilase kohta on 1 õpetaja), vajadusel korra tagamine, administratiivsete tegevuste lahendamine. Aine õpetajad korraldavad õpilaste individuaalvarustuse väljastamise ja tagastamise koostöös KRA/KM lepingupartneritega. Samuti nemad annavad hinnangu oma õpilaste tegevusele välilaagris, et hinnata kursuse läbimist.

#### 3.2.1.2 Malevate palgaline isikkoosseis

Maleva palgaliste koosseisu kaasamine välilaagri korraldamisel toimub malevapealiku käskkirja. Välilaagris osalevad instruktorid peavad omama vastavat ettevalmistust ja kogemust tööks noortega. Instruktorite osalemine välilaagris kajastub maleva igakuulises tööajaarvestuses ja nende töö välilaagris tasustatakse täiendavalt vastavalt „Riigikaitse" välilaagrites riigikaitsealase väljaõppe läbiviimise tasustamise korrale.

#### 3.2.1.3 Malevate vabatahtlikud instruktorid

Malevate vabatahtlike instruktorite kaasamine välilaagrisse toimub malevapealiku käskkirjaga. Välilaagris osalevad instruktorid peavad omama vastavat ettevalmistust ja kogemust tööks noortega. Vabatahtlikeks instruktoriteks on erialast pädevust omavad kaitseliitlased. Nende töö tasustamine toimub sarnastel põhimõtetel kui Kaitseliidu koolis õppetöö läbiviimisel, millele lisandub tunni ettevalmistamiseks arvestatakse aeg samas mahus, mis kulub läbiviimiseks. Tasu suurus väljaõppepäeva kohta on maksimaalselt 70 eurot ühe instruktori kohta. Vajalik täiendada juhendiga, kus on kirjas nö vabatahtlike tasustamine Kaitseliidus.

#### 3.2.1.4 Ajateenijad välilaagris

Ajateenijaid võib laagris rakendada kokkuleppel Kaitseväe väeosa ülemaga vastavalt nende erialasele ettevalmistusele nii jaoülematena/abikoolitajatena või toetavas ametis nt autojuhina, parameedikuna jne. Võimalusel kaasata laagrisse ajateenijaid, kes on õppinud õpilastega samas koolis. Koos ajateenijatega peab laagris viibima alati tegevväelane. Tegevväelaste tasustamisel järgida kaitseväe juhataja (KVJ) käskkirja[[5]](#footnote-6), tasumäära muudetud KVJ 13.05.2019 kk nr 120.

### 3.2.2 Eelarvelised vahendid

Välilaagri läbiviimiseks vajalikud eelarvelised vahendid asuvad Kaitseliidu peastaabi väljaõppeosakonna eelarves. Välilaagrite läbiviimise kulud kaetakse ringkondade/malevate kinnitatud eelarvetaotluste alusel ning reaalsete kulude tekkimisel.

### 3.2.3 Tagalatoetus välilaagris

Välilaagri tagalatoetus tagatakse kohaliku Kaitseliidu maleva, KRA/KM tsiviilteenusepakkujate või Kaitseväe lähima üksuse baasil. Tagala alast toetust korraldab MKR ülema määratud välilaagri vastutav isik, vajadusel kaasates ringkonna malevate isikkooseisu. Individuaalvarustus tellitakse KRA/KM tsiviilteenusepakkujatelt. Kaitseliidu malevate käsutuses oleva materjalide/varustuse taotlemisel lähtutakse Kaitseliidu varustuse taotlemise protseduuridest.

#### 3.2.3.1 Taristu

Välilaager on soovitav läbi viia Kaitseväe või Kaitseliidu taristul, nende lähistel või riigimaal. Vajalik on maaomaniku kirjalik (vähemalt e-kiri) kooskõlastus. Väljaõpet võib vajadusel läbi viia ka teistel maadel, mille juures tuleb ülesannete koostamisel ja läbiviimisel järgida Kaitseväe keskkonnakäsiraamatus kirjeldatud keskkonnanõudeid. Selgitatakse (koordineeritakse) ohutusalaseid küsimusi õppuse toimumisega seotud taristul. Kasutatud taristu ja maastik koristatakse ja seatakse õppuse eelsesse seisukorda.

#### 3.2.3.2 Majutus

Majutus välilaagris toimub üldjuhul telkides, vajadusel tagatakse telkide kütmiseks vajalik küttematerjal. Välilaagri lõpus korraldatakse telkide kuivatamine ja hooldus. Suviste suurlaagrite puhul võib vajadusel rentida suuremaid telke tsiviilpartneritelt.

#### 3.2.3.3 Transpordivahendid

Transport välilaagrisse ja tagasi tagatakse õpilastele tsiviillepingupartnerite baasil. Kaitseliidu transpordivahendeid võib kasutada välilaagris väljaõppe ja elutoetusteenuste tagamiseks. Transpordivahendite kütuse kulud kantakse riigikaitsekoolituse eelarvest.

#### 3.2.3.4 Toitlustamine

Toitlustamine korraldatakse võimalusel Kaitseväe väeosast toidu tellimise või välikatla baasil. Viimasel juhul on vajalik lisapersonal. Lubatud on ka toitlustusteenuse sisse ostmine.

Toitlustamine sooja toiduga tagatakse välilaagri esimese päeva lõunast kuni välilaagri viimase päeva lõunani. Kaitseväe väeosast toidu toomise korraldamine (sh transport) tuleb varasemalt ette tellida. Välikatla puhul tuleb vajalikud toorained kohale tuua vahetult enne tarvitamist või korraldada kohapealne säilitamine külmas. Kuivtoidupakkide tellimisel lähtuda MKR väljaõppevajaduste planeerimisel.

#### 3.2.3.5 Meditsiin

Kõik välilaagris osalevad täiskasvanud on kohustatud osutama esmaabi oma pädevuse piires juhul, kui väljaõppesse ei ole kaasatud meditsiiniline personal, vajadusel helistama abi kutsumiseks numbrile 112.

Välilaagri meedik osutab abi sündmuskohal kuni olukorra lahendamiseni või kiirabi saabumiseni.

Välilaagri läbiviimisel tuleb jälgida tervisekaitsenõudeid arvestades kehtivaid standardeid (nt tervishoiutõend toidu käitlejale), epidemioloogilist olukorda ja Vabariigi Valitsuse korraldusi.

#### 3.2.3.6 Individuaal- ja allüksusevarustus (Lisa 5)

Õpilaste individuaal- ja allüksusevarustuse nomenklatuur ning hulk on määratud kaitseministri poolt kehtestatud välilaagri läbiviimise korras ja selle lisas 3[[6]](#footnote-7). Korras märgitud individuaalvarustuse elemendid tuleb tellida Kaitseministeeriumi lepinguliselt tsiviilteenusepakkujalt (kuni 2022 Adduco OÜ), kes toimetab varustuse välilaagrisse ja tagasi hoiustamise paika. Individuaalvarustus hoolduse korraldab teenusepakkuja.

Kaitseministri kehtestatud välilaagri läbiviimise korra lisas 3 märgitud allüksusevarustuse ja kuluvahendid tagab maakaitseringkond.

Välivormide väljastamine ja riiete vahetus. Välivorme ja individuaalvarustust võib väljastada ja vastu võtta tsiviilteenusepakkuja, vajadusel Kaitseliidu liikmed töölepingu alusel. Riiete vahetused tuleb korraldada siseruumides, eraldi poistele ja tüdrukutele.

Kaitseliidu peastaap

Väljaõppeosakond

1. KM 09.01.2020 käskkiri nr 14 „Valikõppeaine Riigikaitse raames välilaagri korraldamise kord Kaitseministeeriumi valitsemisalas“ muutmine. [↑](#footnote-ref-2)
2. Kaitseministri 09.01.2020 käskkiri nr 14 „Valikaine „Riigikaitse“ raames välilaagri korraldamise kord Kaitseministeeriumi valitsemisalas“ muutmine. [↑](#footnote-ref-3)
3. Kaitseministri 09.01.2020 käskkiri nr 14 „Valikaine „Riigikaitse“ raames välilaagri korraldamise kord Kaitseministeeriumi valitsemisalas“ muutmine. [↑](#footnote-ref-4)
4. KVJ 18.01.2016 käskkiri nr 15 „Riigikaitselaagrites riigikaitsealase väljaõppe läbiviimise tasustamise kord.“ [↑](#footnote-ref-5)
5. KVJ 18.01.2016 käskkiri nr 15 „Riigikaitselaagrites riigikaitsealase väljaõppe läbiviimise tasustamise kord.“ [↑](#footnote-ref-6)
6. Kaitseministri 09.01.2020 käskkiri nr 14 „Valikaine „Riigikaitse“ raames välilaagri korraldamise kord Kaitseministeeriumi valitsemisalas“ muutmine. [↑](#footnote-ref-7)